text: [{"text_idx": "#000000", "text": "Luther fekk nokk fyri 500 a\u0301rum si\u0301\u00f0ani"}, {"text_idx": "#000001", "text": "Vit siga ta\u00f0 kanska ikki alti\u0301\u00f0 vi\u00f0 or\u00f0um, men i\u0301 okkara meiningum, hugbur\u00f0i, eygnabra\u0301i, vi\u00f0merkingum og veruma\u0301ta, siga vit mangan ta\u00f0 sama sum j\u00f8darnir i\u0301 Galatia: \u201cTa\u00f0 var gott, at Jesus doy\u00f0i a\u0301 krossinum, men vit mugu eisini minnast til at...\u201d Og so kemur \u2018to-do\u2019 listin. Luther seg\u00f0i \u201cNu\u0301 kann ta\u00f0 vera nokk!\u201d Kanska er stundin komin, at vit siga ta\u00f0 sama."}, {"text_idx": "#000002", "text": "Fyri 500 a\u0301rum si\u0301\u00f0ani var Martin Luther dey\u00f0atroyttur av lo\u0301gl\u00e6runi, a\u0301tru\u0301na\u00f0arligu si\u00f0venjuni og politiska mutrinum, sum ey\u00f0kendi kristindo\u0301min a\u0301 hansara d\u00f8gum. Tann 31. oktober i\u0301 1517 seg\u00f0i Luther: \u201cNu\u0301 kann ta\u00f0 vera nokk!\u201d Si\u0301\u00f0ani fo\u0301r hann vi\u00f0 hamara, naglum og pappi\u0301ri i\u0301 hond upp trappurnar til do\u0301mkirkjuna i\u0301 Wittenberg og negldi t\u00e6r 95 tesurnar a\u0301 kirkjuhur\u00f0ina. Vi\u00f0 hesum bjo\u0301\u00f0a\u00f0i hann pa\u0301va og prestum at kjakast um 95 brennandi spurningar vi\u00f0vi\u0301kjandi l\u00e6runi og li\u0301vinum i\u0301 kirkjuni. A\u00f0alspurningurin i\u0301 tru\u0301bo\u0301tini var, hv\u00f8rt ein ver\u00f0ur r\u00e6ttvi\u0301sgj\u00f8rdur vi\u00f0 tru\u0301gv ella verkum."}, {"text_idx": "#000003", "text": "Tru\u0301bo\u0301tin var fyrst og fremst ein longsul hja\u0301 Luther at koma aftur til upprunaliga og sanna evangelii\u00f0. Og ta\u0301 i\u00f0 Luther kom, byrja\u00f0i ein tilgongd, har r\u00e6tta\u00f0 var\u00f0 upp a\u0301 alt ta\u00f0 skeiva og o\u0301reina, sum vi\u00f0 ti\u0301\u00f0arinnar tonn var komi\u00f0 inn. Tru\u0301bo\u0301tin var ein undurfull endurreisn av \u00f8llum ti\u0301, sum Gud longu hev\u00f0i gj\u00f8rt fyri fo\u0301lk Si\u0301tt, og var ein glotti vi\u00f0 vo\u0301n um, hvat Gud fo\u0301r at gera fyri si\u0301tt fo\u0301lk framyvir."}, {"text_idx": "#000005", "text": "Galatiabr\u00e6vi\u00f0 kann kallast sto\u0301ra tru\u0301bo\u0301tin a\u0301 Paulusar d\u00f8gum. J\u00f8darnir h\u00f8vdu ta\u0301 bestu a\u0301tru\u0301na\u00f0arligu skipanina. Teir tru\u0301gvandi j\u00f8darnir i\u0301 Jeru\u0301salem og Antiokia vildu hava heidningarnar, i\u00f0 komu til tru\u0301gv a\u0301 Jesus, at koma undir hesa skipan. Ta\u00f0 var gott at tru\u0301gva a\u0301 Jesus, men fyri at ver\u00f0a r\u00e6ttvi\u0301sgj\u00f8rdur fyri Gudi skuldi hart arbei\u00f0i og go\u0301\u00f0 verk fremjast aftrat."}, {"text_idx": "#000007", "text": "Hvat er r\u00e6ttvi\u0301sgering? R\u00e6ttvi\u0301sgering er Guds verk. Ta\u00f0 er ein broyting i\u0301 st\u00f8\u00f0u syndarans fyri Gudi \u2013 fra\u0301 at vera ford\u00f8mdur til at ver\u00f0a fri\u0301kendur. Fra\u0301 at vera bundin til at ver\u00f0a loystur fra\u0301 tr\u00e6ldo\u0301mi syndarinnar. Fra\u0301 at vera fortaptur til at ver\u00f0a rokna\u00f0ur heilagur. Fra\u0301 at vera sekur til at ver\u00f0a fyrigivin. R\u00e6ttvi\u0301sgering er ga\u0301van, sum Gud gevur einum, i\u00f0 try\u0301r a\u0301 Jesus Kristus og ikki roynir at leggja egin verk aftrat."}, {"text_idx": "#000009", "text": "I\u0301 1515 kom Luther inn i\u0301 eitt livandi samfelag vi\u00f0 Jesus Kristus og kom at kenna fyrigeving Guds til fulnar. Luther stri\u0301ddist no\u0301gv vi\u00f0 bi\u0301bilsku a\u0301vi\u0301singarnar um \u201cr\u00e6ttvi\u0301si Guds\u201d, ti\u0301 hugsan hansara um ta\u00f0 var, at Gud ein dag skal d\u00f8ma \u00f8ll menniskju r\u00e6ttvi\u0301st. Men Luther fekk eisini eyguni a\u0301 bi\u0301bilsku a\u0301vi\u0301singarnar um \u201ctru\u0301gv,\u201d at hin r\u00e6ttvi\u0301si skal liva av tru\u0301gv. Hann fekk hetta ikki at hanga saman. Inntil ljo\u0301si\u00f0 knappliga rann upp fyri Luther \u2013 og alt broyttist!"}, {"text_idx": "#000010", "text": "Luther skrivar sja\u0301lvur um upplivingina: \u201cEg f\u00f8ldi, at eg var f\u00f8ddur av ny\u0301ggjum, og portur Himmalsins opna\u00f0ust fyri m\u00e6r. \u00d8ll skriftin opna\u00f0ist og fekk ny\u0301ggjan ty\u0301dning fyri meg. Fra\u0301 hesi stund kom sannleikin um \u201cr\u00e6ttvi\u0301si Guds\u201d ikki at fylla meg vi\u00f0 o\u0301tta og hatri mo\u0301ti Gudi, men bleiv harafturi\u0301mo\u0301ti ein o\u0301sigandi og s\u00f8tur sannleiki fyri m\u00e6r og fylti meg vi\u00f0 k\u00e6rleika, fri\u00f0i og gle\u00f0i.\u201d"}, {"text_idx": "#000011", "text": "Fra\u0301 nu\u0301 av skilti Luther, at \u201cr\u00e6ttvi\u0301si Guds\u201d ikki var do\u0301mur Guds yvir menniskju, ella ein r\u00e6ttvi\u0301si, sum menniskja\u00f0 sja\u0301lvt skuldi arbei\u00f0a fyri. Nei, Luther fekk eyguni upp fyri, at \u201cr\u00e6ttvi\u0301si Guds\u201d er ein fri\u0301 ga\u0301va, sum Gud bjo\u0301\u00f0ar menniskjum at taka i\u0301mo\u0301ti vi\u00f0 tru\u0301gv a\u0301 Jesus Kristus."}, {"text_idx": "#000012", "text": "Vit halda ta\u00f0 vera r\u00e6\u00f0uligt, at heidningar skuldu bli\u0301va j\u00f8dar, a\u0301\u00f0renn teir kundu ver\u00f0a r\u00e6ttvi\u0301sgj\u00f8rdir. Men er sami vandin ikki til sta\u00f0ar hja\u0301 okkum i\u0301 dag? Vit siga ta\u00f0 kanska ikki alti\u0301\u00f0 vi\u00f0 or\u00f0um, men i\u0301 okkara meiningum, hugbur\u00f0i, eygnabra\u0301i, vi\u00f0merkingum og veruma\u0301ta, siga vit mangan ta\u00f0 sama: \u201cTa\u00f0 var gott, at Jesus doy\u00f0i a\u0301 krossinum, men vit mugu eisini minnast til at...\u201d Si\u0301\u00f0ani kemur ein langur listi vi\u00f0 tingum, sum vit skulu gera og ikki gera. Og solei\u00f0is styggja vit fo\u0301lk burtur fra\u0301 Kristusi vi\u00f0 okkara lo\u0301gar\u00ad og listakristindo\u0301mi!"}, {"text_idx": "#000013", "text": "Spurningurin, sum Paulus spyr og svarar i\u0301 Galatiabr\u00e6vinum, kemur aftur til sjo\u0301ndar her: Skalt tu\u0301 stri\u0301\u00f0ast vi\u00f0 at gera go\u0301\u00f0 verk fyri at ver\u00f0a r\u00e6ttvi\u0301sgj\u00f8rdur, ella hvi\u0301lir tu\u0301 i\u0301 fullkomna verki Kristusar a\u0301 krossinum? Her eru bara tveir m\u00f8guleikar: Antin skulu menniskju sannf\u00f8ra Gud vi\u00f0 go\u0301\u00f0um verkum um, at tey hava uppibori\u00f0 r\u00e6ttvi\u0301sgering. Ella skulu menniskju hvi\u0301la i\u0301 ti\u0301 na\u0301\u00f0i, sum Gud gevur teimum, i\u00f0 tru\u0301gva a\u0301 Kristus. Paulus sigur, at ta\u00f0 bert er hetta seinna, i\u00f0 er galdandi. Ein, sum skal ver\u00f0a r\u00e6ttvi\u0301sgj\u00f8rdur fyri Gudi, skal tru\u0301gva a\u0301 Jesus \u2013 og als einki anna\u00f0."}, {"text_idx": "#000014", "text": "A\u0301 einum torgi i\u0301 Wittenberg i\u0301 Ty\u0301sklandi stendur ein v\u00f8kur standmynd av Martin Luther. H\u00f8gd inn i\u0301 steinin ly\u0301sa or\u00f0ini ta\u00f0, sum Luther brendi fyri i\u0301 sto\u0301ru tru\u0301bo\u0301tini: \u201cUm hetta er verk Guds, fer ta\u00f0 at hava framgongd. Er ta\u00f0 ikki, fer ta\u00f0 at ste\u00f0ga.\u201d"}, {"text_idx": "#000015", "text": "Solei\u00f0is bleiv Luther oddama\u00f0urin fyri at endurreisa bi\u0301bilska bo\u00f0skapin um, at kvinnur og menn kunnu ver\u00f0a r\u00e6ttvi\u0301sgj\u00f8rd av Gudi. Og hetta er m\u00f8guligt av na\u0301\u00f0i eina, vi\u00f0 tru\u0301gv eina og gj\u00f8gnum Kristus eina."}, {"text_idx": "#000016", "text": "Or\u00f0ini a\u0301 standmyndini av Luther sto\u0301\u00f0u si\u0301na roynd og tala enn i\u0301 dag. Hvat mundi Luther hava sagt vi\u00f0 okkum i\u0301 dag - 500 a\u0301r seinni?"}]